《信手阅清溪诗一首依韵即事》
宋代·王迈

久雨妨好春，朝暮无休息。出门欲有行，苔滑泥馀尺。

四望人烟稀，千山鸟声寂。饕寒不肯归，青帝觉无力。

况有黄巾徒，邻郊渐相迫。虐焰挺戈予，连车掠金帛。

王旅犹稽留，民兵半覆没。羊狠来莫当，鼠窜去无迹。

践蹂清野尘，原草不能碧。世运何乖张，生灵罹此厄。

丁壮抱枵肠，骈头受科率。氛妖谁扫清，气象太窘窄。

书生忧国怀，半夜转加剧。相倚如辅车，忍视为胡越。

富家太不仁，增价粜斗石。但爱囊橐丰，不忧狗鼠黠。

甘为盗贮储，遑恤人饥渴。凶渠曷日歼，苦潦何时歇。

作诗愧北征，聊以志岁月。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。